CELEX: 32007D0467
Language: lv
Date: 2007-06-28 00:00:00
Title: 2007/467/EK: Komisijas Lēmums ( 2007. gada 28. jūnijs ), ar ko izveido ekspertu grupu par radiofrekvenču identifikāciju (RFID)

6.7.2007   
            
            
               LV
            
            
               Eiropas Savienības Oficiālais Vēstnesis
            
            
               L 176/25
            
         
      KOMISIJAS LĒMUMS
   
   (2007. gada 28. jūnijs),
   ar ko izveido ekspertu grupu par radiofrekvenču identifikāciju (RFID)
   (2007/467/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:
   
               (1)
            
            
               Līguma 153. pants nosaka, ka Eiropas Kopiena nodrošina augstu patērētāju aizsardzības līmeni un atbalsta viņu tiesības gūt informāciju un apvienoties, lai aizstāvētu savas intereses. Līguma 163. pants paredz Kopienas atbalstu nozarei centienos uzlabot konkurētspēju starptautiskā līmenī un nosaka, ka tā atbalsta uzņēmumus pilnīgi izmantot iekšējā tirgus potenciālu, tostarp nosakot kopīgus standartus. Līguma 157. pants nosaka, ka Kopiena un dalībvalstis palīdz veidot tādu vidi, kas ir labvēlīga iniciatīvai, un veicina politikas radītā rūpniecības potenciāla labāku izmantošanu.
            
         
               (2)
            
            
               Komisijas paziņojumā “Radiofrekvenču identifikācija (RFID) Eiropā: ceļā uz politikas īstenošanas pasākumiem” (1) (turpmāk tekstā — paziņojums) paredzēts, ka tiks veidota ekspertu grupa par radiofrekvenču identifikāciju (turpmāk tekstā — RFID), lai veidotu dialogu starp ieinteresētajām personām, pilnīgi izprastu veicamās darbības un sniegtu konsultācijas attiecībā uz paziņojumā minētajiem apsvērumiem.
            
         
               (3)
            
            
               Tādējādi ir jāizveido ekspertu grupa RFID jomā un ir jādefinē tās uzdevumi un struktūra.
            
         
               (4)
            
            
               Grupas darbs veicinās dialoga veidošanu starp patērētāju organizācijām, tirgus dalībniekiem un valstu un Eiropas iestādēm, tostarp — datu aizsardzības iestādēm.
            
         
               (5)
            
            
               Attiecīgās grupas dalībnieku personas dati ir jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (2).
            
         
               (6)
            
            
               Ir lietderīgi noteikt šā lēmuma piemērošanas periodu. Komisija atbilstošā laikposmā apsvērs piemērošanas perioda pagarināšanas lietderību,
            
         IR PIEŅĒMUSI ŠĀDU LĒMUMU.
   1. pants
   Ekspertu grupa par radiofrekvenču identifikāciju
   Ar šo izveido ekspertu grupu par radiofrekvenču identifikāciju (turpmāk tekstā – grupa), kura sāk darbību 2007. gada 1. jūlija.
   2. pants
   Grupas uzdevumi
   Grupas uzdevumi ir šādi:
   
               a)
            
            
               konsultēt Komisiju par rekomendāciju saturu, ar kurām noteiktu principus, kas publiskām iestādēm un citām ieinteresētajām personām jāpiemēro attiecībā uz RFID izmantošanu, kā arī par citu Komisijas iniciatīvu saturu, kuras saistītas ar šo jomu,
            
         
               b)
            
            
               izstrādāt vadlīnijas par to, kā RFID lietojumiem vajadzētu darboties, ņemot vērā ieinteresēto personu viedokļus, jautājumus, kas saistīti ar ilgtermiņa lietotājiem, un ekonomiskos un sociālos aspektus, kas saistīti ar RFID,
            
         
               c)
            
            
               atbalstīt Komisiju centienos veicināt izpratnes uzlabošanas kampaņas par RFID iespējām un problēmām dalībvalstu un iedzīvotāju vidū,
            
         
               d)
            
            
               sniegt objektīvu informāciju un veicināt pieredzes un labākās prakses apmaiņu par RFID tehnoloģiju iespējām un problēmām, tostarp – to lietojumiem Eiropas ekonomikā un sabiedrībā, sniegt objektīvu informāciju par Kopienas un valstu reglamentējošiem noteikumiem attiecībā uz datu aizsardzību un privātumu, kā arī – apsvērumus attiecībā uz citām politikas jomām.
            
         3. pants
   Konsultācijas
   Komisija var konsultēties ar grupu par visiem jautājumiem, kas saistīti ar drošas, efektīvas pieejas RFID īstenošanu Eiropā, garantējot privātumu.
   4. pants
   Līdzdalība grupas darbā, dalībnieku izraudzīšana
   1.   Grupas darbā tiek iesaistīti maksimums 35 dalībnieki.
   2.   Informācijas sabiedrības un mediju ģenerāldirektorāta ģenerāldirektors vai tā pārstāvis izrauga grupas dalībniekus un novērotājus no 2. pantā un 3. panta 1. punktā minēto jomu speciālistu loka un pamatojoties uz tādu organizāciju priekšlikumiem, kuras aicinātas ieteikt attiecīgos ekspertus. Ievērojot tādus pašus noteikumus, kā izraugoties grupas dalībniekus, tiek izraudzīti arī grupas dalībnieku pienākumu izpildītāji. Ja kāds grupas dalībnieks nav ieradies uz paredzēto pasākumu vai ir saslimis, to aizstāj dalībnieka pienākumu izpildītājs.
   3.   Dalībniekus izrauga, nodrošinot dažādu ieinteresēto pušu vienmērīgu pārstāvētību, konkrētāk, dalībnieku lokā jābūt šādu jomu pārstāvjiem:
   
               a)
            
            
               pilsoniskā sabiedrība:
               
                           i)
                        
                        
                           tā dēvēto “galīgo lietotāju” grupas, kur tiek izmantotas RFID sistēmas (pilsoņi, patērētāji, pacienti, darba ņēmēji),
                        
                     
                           ii)
                        
                        
                           organizācijas, kuru darbības mērķis ir privātās dzīves neaizskaramības nodrošināšana;
                        
                     
         
               b)
            
            
               ieinteresētās personas:
               
                           i)
                        
                        
                           lietotāji no dažādām iespējamo lietojumu jomām (piemēram, loģistika, autotransports, kosmosa telpa, veselības aprūpe, mazumtirdzniecība, farmācija),
                        
                     
                           ii)
                        
                        
                           personas, kuras aktīvi iesaistītas RFID sistēmu izveidē (piemēram, RFID mikroshēmu ražotāji, komplektētā marķējuma un lasītāju projektētāji un ražotāji, programmatūras un sistēmu integrēšanas speciālisti, pakalpojumu sniedzēji un privātuma un drošības risinājumu sniedzēji),
                        
                     
                           iii)
                        
                        
                           standartizācijas iestādes.
                        
                     
         4.   Grupas apspriedēs novērotāja statusā var aicināt piedalīties šādas publiskas iestādes un pārstāvjus:
   
               a)
            
            
               dalībvalstis, kuras pārņem ES prezidentūru ekspertu grupas pilnvaru laikā,
            
         
               b)
            
            
               datu aizsardzības iestādes.
            
         5.   Grupas apspriedēs novērotāja statusā var aicināt piedalīties speciālistus no šādām jomām:
   
               a)
            
            
               akadēmiskā pētniecība un prakse,
            
         
               b)
            
            
               tehnoloģijas – jo īpaši eksperti par nākošās paaudzes tīklā savienotām RFID (“lietiskais internets”),
            
         
               c)
            
            
               jurisprudence – eksperti, kuri varētu sniegt konsultācijas par spēkā esošajiem tiesību aktiem.
            
         6.   Grupas dalībnieki tiek izraudzīti darbam uz diviem gadiem, paredzot iespēju pilnvaru termiņu pagarināt. Dalībnieki turpina darbu līdz pilnvaru beigām vai brīdim, kad tos aizstāj cits dalībnieks.
   7.   Dalībnieki, kuri vairs nespēj efektīvi piedalīties grupas apspriedēs, kuri atsakās no savām pilnvarām vai neievēro šā panta trešajā līdz piektajā punktā noteikto vai Līguma 287. pantā noteikto, tiek aizstāti uz atlikušo pilnvaru termiņa periodu.
   8.   Šā panta 2. punktā minēto iestāžu nosaukumus publicē Informācijas sabiedrības un mediju ĢD tīmekļa vietnē. Datus par grupas dalībniekiem vāc, apstrādā un publisko atbilstoši Regulai (EK) Nr. 45/2001.
   5. pants
   Grupas darbība
   1.   Grupas darbu vada Komisijas pārstāvis.
   2.   Lai izskatītu specifiskus jautājumus atbilstoši grupas noteiktajai kompetencei, vienojoties ar Komisiju, var izveidot apakšgrupas. Apakšgrupas likvidē, tiklīdz tās ir izpildījušas izvirzītos uzdevumus.
   3.   Ja tas ir lietderīgi un/vai nepieciešami, Komisijas pārstāvis var lūgt ekspertus vai novērotājus, kuriem ir īpaša kompetence kādā no darba kārtībā esošajiem jautājumiem, piedalīties grupas vai apakšgrupas darbā.
   4.   Ja Komisija uzskata, ka informācija, kas iegūta, piedaloties grupas vai apakšgrupas darbā, attiecas uz konfidenciāliem jautājumiem, šo informāciju nedrīkst izpaust.
   5.   Grupas un tās apakšgrupu sanāksmes parasti notiek Komisijas telpās saskaņā ar grupas noteiktu reglamentu un grafiku. Sekretariāta pakalpojumus nodrošina Komisija. Grupas un tās apakšgrupu sanāksmēs var piedalīties citi ieinteresēti Komisijas ierēdņi.
   6.   Grupa pieņem reglamentu, pamatojoties uz Komisijas pieņemto standarta reglamentu.
   7.   Komisija var publicēt grupas kopsavilkumu, secinājumu, secinājuma daļu vai darba dokumentu attiecīgā dokumenta oriģinālvalodā.
   6. pants
   Izdevumu segšana
   Komisija grupas dalībniekiem, ekspertiem un novērotājiem atlīdzina ceļa izdevumus un attiecīgā gadījumā uzturēšanās izdevumus, kas ir saistīti ar grupas darbu, atbilstīgi Komisijas noteikumiem par kompensācijām neatkarīgajiem ekspertiem.
   Ekspertu grupas dalībniekiem atlīdzība par veiktajiem uzdevumiem netiek maksāta.
   Sanāksmju izdevumus atlīdzina atbilstīgi gada budžetam, ko grupai piešķīruši atbildīgie Komisijas dienesti.
   7. pants
   Piemērošana
   Šo lēmumu piemēro līdz 2009. gada 31. martam.
   
      Briselē, 2007. gada 28 jūnija
      
         
            Komisijas vārdā —
         
            Komisijas locekle
         
         Viviane REDING
         
      
   
   
      (1)  COM(2007) 96 galīgā redakcija
   
      (2)  OV L 8, 12.1.2001., 1. lpp.
   
      PIELIKUMS
      EKPSERTU GRUPAS PAR RADIOFREKVENČU IDENTIFIKĀCIJU (RFID) REGLAMENTS
      EKSPERTU GRUPA par radiofrekvenču identifikāciju (RFID),
      ņemot vērā Komisijas Lēmumu, ar ko izveido ekspertu grupu par radiofrekvenču identifikāciju (RFID), un jo īpaši tā 1. pantu,
      ņemot vērā Komisijas publicēto standarta reglamentu,
      IR PIEŅĒMUSI ŠO REGLAMENTU.
      1. pants
      Sanāksmes sasaukšana
      1.   Grupas sanāksmes vada priekšsēdētājs pēc sava ierosinājuma vai ja to pieprasa grupas dalībnieki, pamatojoties uz vienkāršu balsu vairākuma principu un saņemot Komisijas piekrišanu.
      2.   Grupas un citu grupu apvienotās sanāksmes var sasaukt, lai apspriestu šo grupu attiecīgajās atbildības jomās esošus jautājumus.
      2. pants
      Darba kārtība
      1.   Sekretariāts priekšsēdētāja vadībā izstrādā darba kārtību un nosūta to grupas dalībniekiem.
      2.   Grupa katras sanāksmes sākumā pieņem darba kārtību.
      3. pants
      Dokumentu nosūtīšana grupas dalībniekiem
      1.   Sekretariāts grupas dalībniekiem nosūta uzaicinājumu uz sanāksmi un darba kārtības plānu ne vēlāk kā trīsdesmit kalendāra dienas pirms paredzamā sanāksmes datuma.
      2.   Sekretariāts grupas dalībniekiem nosūta dokumentu projektus, par kuriem grupa tiek aicināta izteikties, un visus citus darba dokumentus ne vēlāk kā četrpadsmit kalendāra dienas pirms paredzamā sanāksmes datuma.
      3.   Steidzamos un ārkārtas gadījumos šā panta 1. un 2. punktā minētos termiņus var samazināt līdz piecām kalendāra dienām pirms paredzamā sanāksmes datuma.
      4. pants
      Grupas atzinumi
      1.   Ciktāl iespējams, grupa pieņem atzinumus vai izstrādā ziņojumus, pamatojoties uz vienprātību.
      2.   Ja vienprātību nevar panākt, jāatspoguļo pretējās nostājas un attiecīgais pamatojums, lai atšķirīgā nostāja būtu skaidri saprotama.
      5. pants
      Apakšgrupas
      1.   Lai izskatītu specifiskus jautājumus atbilstoši grupas noteiktajai kompetencei, var izveidot apakšgrupas, vienojoties ar Komisiju. Apakšgrupas tiek likvidētas pēc izvirzītā uzdevuma izpildes.
      2.   Apakšgrupas ir subordinētas grupai.
      6. pants
      Trešo personu uzņemšana
      1.   Ja tas ir lietderīgi un/vai nepieciešams, Komisijas pārstāvis var lūgt piedalīties grupas vai apakšgrupas darbā ekspertus vai novērotājus, kuriem ir īpaša kompetence kādā darba kārtībā izskatāmā jautājumā.
      2.   Eksperti vai novērotāji nedrīkst piedalīties grupas sanāksmē, kad tiek pieņemts lēmums vai izstrādāts ziņojums.
      7. pants
      Rakstiskā procedūra
      1.   Vajadzības gadījumā grupas atzinumu par specifisku jautājumu var sniegt, izmantojot rakstisko procedūru. Tādā gadījumā sekretariāts nosūta grupas dalībniekiem projektus, par kuriem grupa tiek aicināta izteikties, kā arī visus citus darba dokumentus.
      2.   Tomēr, ja grupas dalībnieki ar vienkāršu balsu vairākumu pieprasa jautājumu izskatīt grupas sanāksmē, rakstisko procedūru izbeidz bez rezultāta, un priekšsēdētājs pēc iespējas ātrāk sasauc grupas sanāksmi.
      8. pants
      Sekretariāts
      Komisija nodrošina sekretariāta atbalstu grupai un apakšgrupām, kas izveidotas saskaņā ar šā pielikuma 5. panta 1. punktu.
      9. pants
      Sanāksmju kopsavilkuma protokols
      Sekretariāts priekšsēdētāja pārraudzībā sagatavo kopsavilkuma protokolu par sarunām attiecībā uz visiem darba kārtības punktiem un grupas sniegtajiem atzinumiem. Protokolā nenorāda grupas dalībnieku individuālo nostāju grupas apspriedēs. Grupa protokolu apstiprina.
      10. pants
      Dalībnieku saraksts
      Katras sanāksmes laikā sekretariāts priekšsēdētāja pārraudzībā sagatavo dalībnieku sarakstu, norādot attiecīgā gadījumā iestādi, organizāciju vai struktūrvienību, kuru grupas dalībnieks pārstāv.
      11. pants
      Interešu konfliktu novēršana
      1.   Katras sanāksmes sākumā ikviens grupas dalībnieks, kura līdzdalība grupas apspriedē varētu izraisīt interešu konfliktu par kādu jautājumu darba kārtībā, informē priekšsēdētāju.
      2.   Ja pastāv interešu konflikts, grupas dalībnieks nepiedalās attiecīgā darba kārtības jautājuma apspriešanā un balsošanā par to.
      12. pants
      Sarakste
      1.   Ar grupu saistīto saraksti adresē Komisijai – grupas priekšsēdētājam.
      2.   Korespondenci grupas dalībniekiem nosūta uz [e-pasta] adresi, kuru tie norādījuši.
      13. pants
      Caurredzamība
      1.   Grupas dokumentu publiskuma principi un nosacījumi ir tādi paši, kā definēts Eiropas Parlamenta un Padomes 2001. gada 30. maija Regula (EK) Nr. 1049/2001 (1) par publisku piekļuvi Eiropas Parlamenta, Padomes un Komisijas dokumentiem. Komisijai ir jāpieņem lēmums par pieprasījumiem piekļūt minētajiem dokumentiem.
      2.   Grupas apspriedes ir konfidenciālas.
      3.   Vienojoties ar Komisiju, grupa ar vienkāršu balsu vairākumu var pieņemt lēmumu publiskot apspriedes darbu.
      14. pants
      Personas datu aizsardzība
      Personas datu apstrāde šā reglamenta vajadzībām notiek atbilstoši Eiropas Parlamenta un Padomes 2000. gada 18. decembra Regulai (EK) Nr. 45/2001 (2) par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti.
      
         (1)  OV L 145, 31.5.2002., 43. lpp.
      
         (2)  OV L 8, 12.1.2001., 1. lpp.